Wara negozjati twal, l-Air Malta laħqet ftehim mal-kumpanija SkyGourmet li tipprovdi l-ikel abbord it-titjiriet tagħha li bih il-linja nazzjonali qed tistma li tiffranka erba miljun ewro fis-sena. Fi stqarrija, l-Airmalta spjegat li bil-ftehim mill-1 ta’ Jannar, il-passiġġieri fil-club class ser ikollhom menu aħjar matul it-titjira waqt li l-passiġġieri tal-Economy se jiġu offruti bezzun u nofs litru ilma fuq ir-rotot kollha mingħajr ħlas. Qalet ukoll li fil-futur qrib, il-passiġġieri ser ikunu jistgħu jixtru snacks sħan u xorb waqt it-titjiriet tal-Air Malta. Iċ-Chairperson tal-Air Malta Maria Micallef qalet li dan il-ftehim huwa pass importanti għal Air Malta. Żiedet tgħid li dan huwa parti mill-isforzi kontinwi ta’ ristrutturar fosthom ir-reviżjoni tal-kuntratti. Hija qalet li b’dan il-ftehim, l-Air Malta se tiffranka bejn wieħed u ieħor €4miljun kull sena mis-servizzi ġenerali li jaqgħu taħt il-kuntratt attwali mal-kumpanija Sky Gourmet. Din is-somma tfisser tnaqqis ta’ aktar minn nofs minn nefqa kurrenti għal ikel servut fuq it-titjiriet tal-Air Malta. Fl-istqarrija ntqal li l-Air Malta qed tirrevedi kuntratti oħra fl-oqsma varji tal-operat tagħha biex jitnaqqsu aktar l-ispejjeż filwaqt li jkun żgurat esperjenza aħjar għall-klijent.